Χόλμπρουκ: Η ανάμειξη της Δύσης βελτίωσε τη ζωή στα Βαλκάνια. - 2002-02-27
δήλωσε σε ομιλία του στην Ανωτάτη Σχολή Διεθνών Σπουδών.
Έχουν περάσει σχεδόν τριάμισι χρόνια από την επέμβαση του ΝΑΤΟ υπέρ των αλβανόφωνων Κοσοβάρων στην πρώην Γιουγκοσλαβία. Μιλώντας στην Ανωτάτη Σχολή Διεθνών Σπουδών, εδώ στην Ουάσινγκτον ο πρώην πρέσβης της Αμερικής στα Ηνωμένα Έθνη, Ρίτσαρντ Χολμπρουκ, δήλωσε πως με την ανάμειξη της Δύσης βελτιώθηκε η ζωή του κόσμου στα Βαλκάνια. Πρόσθεσε όμως πως πρέπει να συνεχισθεί να στέλνεται στην περιοχή εξωτερική βοήθεια. Ο κ. Χολμπρουκ, που τώρα εργάζεται για μια τράπεζα επενδύσεων στη Νέα Υόρκη, είπε ότι η κατάσταση στην πρώην Γιουγκοσλαβία έχει βελτιωθεί σημαντικά. Παράλληλα όμως έκανε έκκληση στην κυβέρνηση Μπους να συνεχίσει την προσέγγιση με τα Βαλκάνια. Όπως είπε: «Εάν συνεχίσουμε περατώνοντας το έργο μας, εάν δεν αποσυρθούμε, όπως έχουν επανειλημμένα προτείνει ορισμένα στελέχη της κυβέρνησης Μπους, οι προσπάθειές μας θα στεφθούν από τεράστια επιτυχία. » Ο αμερικανός διπλωμάτης είπε επίσης πως τώρα είναι σαφές ότι υπήρξαν δύο σφάλματα στη συμφωνία του Ντέητον, με την οποία έληξε ο πόλεμος στη Βοσνία. Πρώτον ότι δεν ήταν ανάγκη οι στρατοί των τριών αντίπαλων εθνοτήτων της Βοσνίας να συμπτυχθούν σε ένα και δεύτερον δε δόθηκε αρκετή ισχύς στην κεντρική κυβέρνηση στο Σαράγιεβο. Σε σχέση με το Κόσοβο, ο κ. Χόλμπρουκ είπε ότι ίσως χρειαστεί να παραμείνει εκεί η ειρηνευτική δύναμη του ΝΑΤΟ μέχρις ότου η πλειοψηφία των Αλβανόφωνων και οι Σέρβοι συμφωνήσουν για το μέλλον της διαφιλονικούμενης σερβικής επαρχίας. Μόνο οι Ηνωμένες Πολιτείες, είπε, μπορούν να κάνουν τις δυο πλευρές να συμφωνήσουν. Ο κ. Χόλμπρουκ εξέφρασε υποστήριξη για την ειρηνευτική συμφωνία που επιτεύχθηκε με τη μεσολάβηση των Ηνωμένων Πολιτειών στην Πρώην Γιουγκοσλαβική Δημοκρατία της Μακεδονίας , λέγοντας πως απετράπη ο πόλεμος μεταξύ των αλβανόφωνων και των σλαβόφωνων της χώρας. Παράλληλα όμως επεσήμανε πως θα ήταν λάθος να δημιουργηθεί μια Μεγάλη Αλβανία, γιατί κάτι τέτοιο θα οδηγούσε σε πραγματικό χάος. Οι αλβανόφωνοι του Κοσυφοπεδίου, είπε, είναι μάλλον ευχαριστημένοι που δεν αποτελούν μέρος της Αλβανίας, γιατί βρίσκονται σε υψηλότερο επίπεδο. Εξ άλλου, συνέχισε, δεν πρέπει να ξεχνάμε ότι αλβανόφωνοι υπάρχουν επίσης σε όλο το Μαυροβούνι και στην Κροατία. Τέλος, σε σχέση με τη Σερβία και το Μαυροβούνι ο κ. Χολμπρουκ είπε πως η δομή πάνω στην οποία στηρίζεται η Γιουγκοσλαβία είναι σαθρή και ότι αυτοί που βγαίνουν χαμένοι από την κατάσταση είναι οι ίδιοι οι Σέρβοι.